| Flor do mundo |
| --- |
| Lámina de Sturm sobre *Viburnum opulus* |
| Clasificación científica |
| 

|  |  |
| --- | --- |
| Reino: | Plantae |
| División: | Magnoliophyta |
| Clase: | Magnoliopsida |
| Orde: | Dipsacales |
| Familia: | Adoxaceae |
| Xénero: | *Viburnum* |
| Especie: | ***V. opulus*** |

 |
| Nome binomial |
| '**Viburnum opulus'**L. |

Flores.
A **flor do mundo** ou **bóla de neve** (non confundir co fungo homónimo *Agaricus arvensis*) ***Viburnum opulus*** é unha especie de arbusto pertencente ao xénero dos viburnos, á familia Adoxaceae. Úsase en Galiza coma planta ornamental de xardinaxe.

Descrición
----------

Froitos.
Froitos.
É un arbusto caducifolio que acada os 4–5 m de altura. As follas son opostas, trilobuladas de 5–10 cm de lonxitude e largo, con base arredondada e marxes serrados. As flores son hermafroditas de cor branca producidas en corimbos de 4–11 cm de diámetro no cimo dos talos. O froito é unha drupa globosa de 7–10 mm de diámetro contendo unha soa semente. As sementes son comidas polos paxaros que as esparexan.

Distribución e hábitat
----------------------

É nativa de Europa e Asia. Algúns botanistas relaciónana coa especie americana *Viburnum trilobum* coma unha variedade dela coma *Viburnum opulus* var. *americanum* Aiton, ou coma subespecie , *Viburnum opulus* subsp. *trilobum* (Marshall) R.T.Clausen.

Propiedades
-----------

Utilízase coma menciña tradicional coma tónico cardíaco. A casca emprégase na medicina herborista. Emprégase a xeito de extracto fluído, tintura concentrada e elixir composto, para uso coma un sedante nervioso e antiespasmódico na asma e a histeria.

### Principios activos

Contén glicósidos, derivados da salixenina, coma salicina, semellantes aos atopados nos xéneros *Salix* e *Populus*; ácido oxálico, ácido cítrico, ácido málico, ácido valeriánico e ácido salicílico; cumarinas coma escopoletol e esculetol; aceite esencial, salicina ou salicósido, amidón, pentosanos e taninos.

Taxonomía
---------

*Viburnum opulus* foi descrita por Carl von Linné e publicado en *Species Plantarum* 1: 268. 1753 .

Etimoloxía
***Viburnum***: nome xenérico do nome clásico latino dunha especie deste xénero, *Viburnum lantana*, chamada a "árbore camiñante".

***opulus***: epíteto latino

Variedades
* *Viburnum opulus var. calvescens* (Rehder) H. Hara
* *Viburnum opulus subsp. trilobum* (Marshall) R.T. Clausen

sinonimia
Ao longo da historia apareceron varios nomes sinónimos:

* *Opulus vulgaris* Borkh. in Roem. [1797, Arch. Bot. (Leipzig), 1 (2) : 20] [nom. illeg.]
* *Opulus rosea* Schur [1866, Enum. Pl. Transsilv. 941 (in index, non in textu)]
* *Opulus lobatofolia* Gilib. [1792, Exercit. Phytol. 1 : 4] [nom. invalid.]
* *Viburnum lobatum* Lam. [1779, Fl. Fr. 3 : 363] [nom. illeg.]
* *Viburnum glandulosum* Salisb. [1796, Prodr. : 172] [nom. illeg.]
* *Opulus palustris* Gray [1821, Nat. Arr. Brit. Pl. 2 : 489] [nom. illeg.]
* *Opulus glandulosus* Moench

Cultivares
----------

Cultívase coma unha planta ornamental polos seus froitos. Os froitos son comestíbeis en pequenas cantidades, tendo un gusto acedo e pode utilizarse para facer marmeladas, porén, se se come en grandes cantidades pode causar vómitos e diarreas.

Significado cultural
--------------------

A flor do mundo é o símbolo nacional de Ucraína onde se coñece coma *kalyna*. Pódense atopar referencias a este arbusto no folclore ucraíno, nas súas cantigas, na súa arte pictoresca, nos seus bordados etc. *Chervona Kalyna* foi o himno do Exército Insurxente Ucraíno.

Esas raíces simbólicas remontan ao paganismo eslavo de hai varios milenios. De acordo cunha lenda, a *Kalyna* estaba asociada ao nacemento do Universo, á *Trindade do Fogo*: o sol, a lúa, e as estrelas. Os seus froitos simbolizan o sangue e a perennidade dos lazos familiares. A *Kalyna* é frecuentemente retratada no bordado ucraíno en *rushnyky* (toallas) e camisas. No paganismo eslavo a *Kalyna* tamén representa a beleza dunha rapariga, que rima ben en ucraíno: Ka-ly-na - Div-chy-na.

Nome común
----------

A Real Academia Galega non recolle nome algún para a especie, sendo as únicas referencies de nomes galegos as de E. Losada, J. Castro e E. Niño, na súa obra de 1992: *Nomenclatura vernácula da flora vascular galega*; baseándose nos primeiros nomes dados por Marcial Valladares Núñez no seu *Diccionario gallego-castellano* de 1884 onde denomina a planta de: *frol d'o mundo*; e da obra de Xoán Cuveiro Piñol de 1876: *Diccionario Gallego*, onde a denomina: *bolas de neve*.

Tamén se lle chama *rosa de Gueldres*.

Notas
-----

1. ↑  Nomes vulgares galegos preferidos en *Nomenclatura vernácula da flora vascular galega*, E. Losada, J. Castro e E. Niño, (1992), Xunta de Galicia
2. ↑  (en inglés) *Viburnum opulus* en Botanical
3. ↑  Dr. Berdonces I Serra. Viburnum opulus. *Gran Enciclopecia de las Plantas Medicinales* (Tikal ediciones). ISBN 84-305-8496-X.
4. ↑  "*Flor do mundo*". *Tropicos.org. Missouri Botanical Garden*. Consultado o 27 de xuño de 2013.
5. ↑  En Nombres Botánicos
6. ↑  "*Viburnum opulus*". *Tela Botánica*. Consultado o 23 de marzo de 2020.
7. ↑  Lady of Prykarpattia Arquivado 04 de novembro de 2014 en Wayback Machine. *(en inglés)*
8. ↑  Ukrainian embroidery Arquivado 13 de xaneiro de 2010 en Wayback Machine. *(en inglés)*
9. ↑  Doctor Bozhko, Agrarian Sciences. *Tress in culture by folk*. *(en inglés)*
10. ↑  Doctor Kuzmenko, Philological Sciences. *The symbolics of guilder rose in Ukrainian songs of the 20th century national liberating movements*. *(en inglés)*
11. ↑  En Dicionario de Dicionarios da USC -

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Flor do mundo*** |

|  |  |
| --- | --- |
|  | Wikispecies posúe unha páxina sobre:  ***Flor do mundo*** |

### Bibliografía

* Blamey, M. & Grey-Wilson, C. (1989). *Flora of Britain and Northern Europe*. Hodder & Stoughton.
* Huxley, A. ed. (1992). *New RHS Dictionary of Gardening*. Macmillan.

### Outros artigos

* Viburno

### Ligazóns externas

* (en inglés) *Viburnum opulus* en Botanical
* Flora Europaea: *Viburnum opulus*
* Plants for a Future: *Viburnum opulus*

|  |  |
| --- | --- |
| Control de autoridades | 
* Wd: Q156928
* EBID: ID
* GND: 4701096-4

 |

|  |  |
| --- | --- |
| Identificadores taxonómicos | 
* APDB: 162386
* BioLib: 40465
* Dyntaxa: 221587
* EOL: 488690
* EPPO: VIBOP
* EUNIS: 165336
* FoC: 200022493
* GBIF: 2888605
* iNaturalist: 55969
* IPNI: 326268-2
* IRMNG: 10204965
* ITIS: 35270
* NBN: NBNSYS0000004328
* NCBI: 85293
* PalDat: Viburnum\_opulus
* PlantList: kew-2458547
* POWO: ID
* Soortenregister: 120325
* TAXREF: 129087
* Tela Botanica: 71459
* Tropicos: 6000037
* PLANTS: VIOP
* VASCAN: 2451

 |

|  |  |
| --- | --- |
| Identificadores | 
* UMLS: C1037325
* UNII: DIO510WJ04

 |